18.2.2022
SK
Úradný vestník Európskej únie
C 81/25 Streda 23. júna 2021
57. zdôrazňuje, že investície súkromného sektora by mohli zohrávať dôležitú úlohu pri prispievaní k oživeniu hospodárstva a dosiahnutiu cieľov udržateľného rozvoja vzhľadom na zvýšené potreby vyvolané pandémiou; žiada, aby sa v rámci úsilia o obnovu a budovanie odolnosti ďalej skúmala úloha súkromného sektora a kombinovaného financovania;
58. poukazuje na to, že pandémie majú často zoonotický pôvod; zdôrazňuje preto, že treba podporovať vzdelávacie programy týkajúce sa rizík spojených s lovom voľne žijúcich zvierat a obchodovaním s nimi a tiež prísnejšej ochrany a obnovy ekosystémov a biotopov, ako aj riešiť výzvy, ktoré predstavuje priemyselné poľnohospodárstvo; vyzýva na zvýšenú podporu partnerských krajín pri predchádzaní pytliactvu a obchodovaniu s voľne žijúcimi zvieratami, pričom sa zabezpečí najmä zapojenie miestnych komunít do ochrany voľne žijúcich živočíchov; domnieva sa, že je potrebné poskytnúť viac finančných prostriedkov EÚ na predbežný výskum prepojení medzi ľudským zdravím, zdravím zvierat a ekosystémami s cieľom zvýšiť pripravenosť reagovať na budúce krízy v oblasti zdravia spôsobené mutáciami vírusov zoonotického pôvodu;
59. zastáva názor, že odolnosť voči budúcim krízam v oblasti verejného zdravia musí byť založená aj na výskume chorôb, ktoré pravidelne spôsobujú smrteľné epidémie v rozvojových krajinách; vyjadruje poľutovanie nad tým, že v súčasnosti sa nerealizuje dostatočný výskum vývoja očkovacích látok, ktoré účinne zabraňujú chorobám, ktoré sa opakujú v rozvojových krajinách, ako sú malária alebo horúčka zika; vyzýva EÚ a jej členské štáty, aby financovali ďalší výskum s cieľom vyvinúť očkovacie látky, ktoré zabránia vypuknutiu takýchto chorôb v budúcnosti;
60. poukazuje na to, že výroba a distribúcia potravín musí byť aj v čase krízy absolútnou prioritou; domnieva sa, že by sa mala znížiť závislosť od vonkajších zdrojov potravín, rastlín, osiva a hnojív, pričom by sa mala zvýšiť miestna a diverzifikovaná poľnohospodárska výroba; v tejto súvislosti víta podporu EÚ pre agroekológiu, ktorú je potrebné ďalej posilňovať; vyzýva na podporu výmeny poznatkov o nových, starých a odolnejších agroekologických osivách;
61. pripomína, že rozvojové krajiny sú historicky zraniteľné voči vonkajším otrasom v dôsledku úzkych vývozných základní a menej diverzifikovaných ekonomík; zdôrazňuje preto, že jednou z hlavných výziev pre rozvojové krajiny je napredovať v globálnom hodnotovom reťazci prostredníctvom hospodárskej diverzifikácie a prejsť od výrobného modelu orientovaného na vývoz smerom k rozvoju založenému na domácich a regionálnych trhoch; v tejto súvislosti zdôrazňuje kľúčovú úlohu regionálnej hospodárskej spolupráce, domácej priemyselnej politiky a podpory investícií s cieľom zvýšiť národnú alebo regionálnu autonómiu pri výrobe základných tovarov a služieb; v tejto súvislosti považuje za nevyhnutné využiť finančné a obchodné postupy s cieľom podporiť integráciu noriem udržateľnosti v celom investičnom reťazci; opakuje, že povinná náležitá starostlivosť podnikov v oblasti ľudských práv a životného prostredia je nevyhnutnou podmienkou na predchádzanie budúcim krízam a ich zmierňovanie a na zabezpečenie udržateľných hodnotových reťazcov;
62. zdôrazňuje, že investície do opatrení obnovy musia byť zodpovedné, v súlade s Dobrovoľnými usmerneniami CFS pre zodpovednú správu držby pôdy, rybolovu a lesov v kontexte národnej potravinovej bezpečnosti a so Zásadami CFS týkajúcimi sa zodpovedného investovania do poľnohospodárstva a potravinových systémov, s cieľom zmierniť zmenu klímy a posilniť odolnosť zraniteľných skupín obyvateľstva;
63. vyzýva EÚ, aby lepšie začleňovala práva detí do boja proti zmene klímy a do svojich opatrení na podporu odolnosti a pripravenosti na katastrofy priamo v sociálnych sektoroch, ako je vzdelávanie, zdravotníctvo, WASH, výživa a sociálna ochrana a ochrana detí;
Prepojenie medzi humanitárnou oblasťou, rozvojom a mierom
64. zdôrazňuje, že vykonávanie prepojenia medzi humanitárnou oblasťou a rozvojom a mierom musí byť prioritou pri programovaní NDICI – Globálna Európa v nestabilných krajinách; vyzýva GR ECHO, GR INTPA a GR NEAR Komisie, aby vždy, keď je to možné, vykonávali doplnkové programy prispôsobené miestnym podmienkam a miestnym príležitostiam s cieľom vzájomne posilniť rôzne aspekty prepojenia;
65. zdôrazňuje, že je potrebné spolupracovať s miestnymi komunitami a organizáciami občianskej spoločnosti pri vymedzovaní a vykonávaní reakcie na krízu spôsobenú pandémiou ochorenia COVID-19; zdôrazňuje úlohu Európskeho zboru solidarity pri podpore organizácií občianskej spoločnosti na mieste, ktoré poskytujú pomoc ľuďom v núdzi;